Rowers in Montana aangekeer ná wag alarm maak | Netwerk24
Deur Ischke de Jager 29 Mei 2019 15:08
Sewe verdagtes is Dinsdag in hegtenis geneem kort nadat die Pep Stores in die Wingtip Crossing-winkelsentrum in Montana, Pretoria, beroof is.
Ao. Johan van Dyk, polisiewoordvoerder, sê 'n veiligheidswag het agterdogtig geraak toe hy omstreeks 12:30 sien hoe 'n groep mans goedere in 'n voertuig laai.
"Hy het onmiddellik die polisie en ander wagte daarvan ingelig," sê Van Dyk.
Die rowers, wat selfone gesteel het, het in hul voertuig gevlug. Die gemeenskapspolisiëringsforum (GPF), veiligheidswagte en lede van die publiek het saam met die polisie gewerk in 'n poging om die rowers aan te keer.
Die rowers het skote in die rigting van die polisie geskiet toe hulle besef hulle word agternagesit, sê Van Dyk.
" 'n Lid van die GPF het traangas in die pad gegooi en die verdagtes se voertuig tot stilstand gebring. Hulle het in 'n taxi gespring wat in die rigting van die (Netcare) Montana-hospitaal gery het.
"Van die rowers het uit die taxi gespring en in die hospitaal probeer wegkruip, maar die polisie het hulle met behulp van gemeenskaplede opgespoor."
Veiligheidswagte in die omgewing het op die rowers geskiet en twee is gewond.
Sewe verdagtes is in hegtenis geneem van wie een intussen vrygelaat is omdat hy nie met die voorval verbind kon word nie.